हरिराम मीणा के शोधपरक आलेखों से यह तथ्य सामने आया है कि मानगढ़ में जालियन वाला बाग से भी बड़ा कांड घट चुका था। 1500 आदिवासियों को अंग्रेजों ने राजस्थान और गुजरात के रजवाडों को साथ लेकर मानगढ़ की पहाड़ियों पर गोलियों से भुन डाला था।असम, सिक्किम, त्रिपुरा, मिजोराम, नागालैंड के कवियों की कविताएँ विदेशी आक्रमणों से त्रस्त कबिलों, गावों और समूहों के त्रस्त जीवन को अभिव्यक्ति देती है। उनका साहित्य व्यक्तिगत की अपेक्षा सामूहिकता पर अधिक जोर देता है। उनका साहित्य इतिहास से प्रेरणा शक्ति और वर्तमान स्थिति से बोध लेकर अपनी जड़ों को खोजने का भरसक प्रयास करता है। आज़ादी के 66 साल बाद भी आदिवासियों की स्थिति बद से बदतर होती जा रही है। उनको विस्थापन सहित तमाम समस्याओं से गुजरना पड़ रहा है। कहीं उसे नक्सलवादी बना दिया जाता है तो कहीं वह नक्सलवादी बनने पर मजबूर होता है। शासन -प्रशासन रक्षक के जगह पर भक्षक की भूमिका में नजर आता है। उसका सरकार पर से भरोसा उठ गया है, उसके विरोध में ईर्ष्या और घृणा का भाव उभरता जा रहा है। जिसकी अभिव्यक्ति कविता सहित अन्य विधाओं के आदिवासी साहित्य में हो रही है।